Skátar úr Borgarnesi á vinabæjamóti í Svíþjóð Skátarnir Anna Margrét og Inga Lilja Þorsteinsdætur , Karen Alda Þorvaldsdóttir , Margrét Helga Magnúsdóttir , Unnur Helga Vífilsdóttir og Jón Örn Vilhjálmsson úr Skátafélagi Borgarness fengu boð um að fara til Svíþjóðar á vinabæjamót . Boðið var þegið og með í för var einnig Bjarni Heiðar Johansen frá Norræna félaginu í Borgarfirði , en hann tók þátt í annarri dagskrá sem fram fór á sama tíma . Eftirfarandi frásögn byggist á skrifum skátanna að lokinni heimferð : Aðfararnótt föstudagsins 14. júní flaug hópurinn til Kaupmannahafnar og tók þaðan lest til Svíþjóðar . Á meðan beðið var eftir lestinni skemmti hópurinn sér með söngvum og bröndurum . Með þeim í lestinni var hópur af skátum frá Færeyjum sem var á leið á sama mót . Skátarnir gistu í gamalli myllu sem hafði verið breytt í veiðikofa . Á kvöldvöku á föstudagskvöldinu stálu íslensku skátarnir senunni með miklum látum og hressandi lögum sem þeir sungu saman í rigningunni í kringum varðeld og notalegheit . Vel heppnað mót Á laugardeginum vaknaði hópurinn snemma og farið var beint með rútu til Fagens þar sem vinabæjarmótið var sett , fánar dregnir að húni og þjóðsöngvar sungnir . Að því loknu var farið í ratleik með GPS-staðsetningartækjum á kanóum á vatni nærri mótssvæðinu . Um kvöldið fóru skátarnir í sturtu en því miður kláruðu Svíarnir og Færeyingarnir allt heita vatnið svo íslensku skátarnir neyddust til að fara í kalda sturtu . Að því loknu var farið í fínan kvöldverð í Fagens með fólki frá Norræna félaginu frá hinum Norðurlöndunum . Skátarnir stóðu heiðursvörð í kirkjunni í Falkenberg á sunnudeginum . Síðar um daginn var mótinu slitið í samkomuhúsi í Falkenberg . Þar voru sænskir þjóðdansar sýndir og ákváðu Færeyingarnir að dansa þjóðdansinn sinn , Vikivaka , og allir tóku þátt . Þegar heim var komið voru allir með bros á vör eftir vel heppnaða helgi . Rætt var um að halda sambandi við hina skátana og stefnt að því að hittast að ári liðnu á Landsmóti skáta á Akureyri . Skátarnir vilja þakka Norræna félaginu og Borgarbyggð fyrir vel heppnaða ferð .